Na temelju članka 15. stavka 2. Zakona o javnoj nabavi („Narodne novine“, broj 120/16.,
114/22. i 48/26.) i članka 11. Statuta Gradske knjižnice Metković ravnateljica Gradske knjižnice Metković dana ______ godine donosi:


PRAVILNIK O PROVEDBI POSTUPAKA JEDNOSTAVNE
NABAVE


I. OPĆE ODREDBE
Predmet i svrha Pravilnika

Članak 1.
(1) Ovim Pravilnikom o provedbi postupaka jednostavne nabave (u daljnjem tekstu:
Pravilnik) uređuju se pravila, uvjeti i postupci nabave roba i usluga Gradske knjižnice Metković (u daljnjem tekstu: Naručitelj) procijenjene vrijednosti manje od 50.000,00
eura, odnosno nabave radova procijenjene vrijednosti manje od 100.000,00 eura (u daljnjem
tekstu: jednostavna nabava) te način komunikacije s gospodarskim subjektima, osiguravanje
pravne zaštite putem prigovora te dokumentiranje i čuvanje dokumentacije o provedenim
postupcima.

(2) Procijenjena vrijednost jednostavne nabave iz stavka 1. ovoga članka određuje se
odgovarajućom primjenom odredbi Zakona o javnoj nabavi („Narodne novine“, broj
120/16., 114/22. i 48/26.).

(3) U svrhu pripreme postupaka jednostavne nabave može se provesti analiza tržišta koja
obuhvaća prikupljanje informacija o predmetu nabave, gospodarskim subjektima koji
sudjeluju na tržištu te drugim okolnostima koje utječu na uvjete nabave, a sve sukladno
planiranim proračunskim sredstvima i potrebama upravnih tijela Naručitelja.

(4) Izrazi koji se koriste u ovom Pravilniku, a imaju rodno značenje, odnose se jednako na
muški i ženski rod.

(5) Svrha ovoga Pravilnika je osigurati učinkovito, transparentno i ekonomično trošenje
sredstava Naručitelja, poticanje tržišnog natjecanja među gospodarskim subjektima te
dosljednu primjenu načela javne nabave i sprječavanje sukoba interesa u postupcima
jednostavne nabave.

(6) Naručitelj je obvezan primjenjivati odredbe ovoga Pravilnika poštujući načela javne
nabave iz Zakona, na način koji omogućava učinkovitu nabavu te ekonomično trošenje
sredstava za nabavu.

(7) Odredbe ovoga Pravilnika ne primjenjuju se na nabave koje su izuzete od primjene Zakona
o javnoj nabavi (u daljnjem tekstu: Zakon) sukladno odredbama toga Zakona.

(8) Odredbe ovoga Pravilnika ne primjenjuju se na:

  1. plaćanja koja se izvršavaju temeljem već sklopljenih ugovora, sporazuma ili
zakonskih obveza Naručitelja, a koja se odnose osobito na zakupnine, komunalne

usluge, obvezne članarine te druga slična plaćanja koja proizlaze iz već preuzetih
ugovornih ili zakonskih obveza Naručitelja,

  2. pojedinačne nabave procijenjene vrijednosti manje ili jednake 15.000,00 eura za
robe, usluge i radove, koje se provode radi žurne ili neodgodive potrebe, a koje
Naručitelj nije mogao unaprijed predvidjeti, samo ako bi provođenje postupka
prema ovom Pravilniku onemogućilo pravodobno izvršenje obveza Naručitelja ili
uzrokovalo štetu u obavljanju njegove djelatnosti,

  3. plaćanje kotizacija za sudjelovanje na stručnim skupovima, konferencijama,
seminarima i drugim stručnim događanjima,

  4. troškove službenih putovanja, uključujući troškove smještaja, prijevoza i dnevnice,
koji se podmiruju sukladno posebnim propisima,

  5. pretplate na literaturu, baze podataka, časopise i elektroničke publikacije, ako se
nabavljaju izravno od izdavača ili ovlaštenog distributera,

(9) U slučajevima iz stavka 7. i 8. ovoga članka Naručitelj je dužan osigurati da se sredstva
koriste svrsishodno i ekonomično, uz odgovarajuće dokumentiranje razloga izuzeća.

(10) Djelatnost knjižnice obuhvaća nabavu knjižne i neknjižne građe transparentnom
prijavom na godišnje programe financiranja Ministarstva kulture i medija RH, a nabava se na
temelju odobrenog programa Ministarstva provodi putem naručivanja građe izravno od
dobavljača/nakladnika.

Pojmovi

Članak 2.
U smislu ovoga Pravilnika pojedini pojmovi imaju sljedeće značenje:
  1. Zakon – Zakon o javnoj nabavi
  2. EOJN RH – Elektronički oglasnik javne nabave Republike Hrvatske,
  3. modul jednostavne nabave – modul EOJN RH putem kojega se provode postupci
     jednostavne nabave,
  4. opći akt – ovaj Pravilnik kao opći akt Naručitelja u smislu članka 15. stavka 2.
     Zakona,

Sprječavanje sukoba interesa

Članak 3.
(1) Na sve postupke jednostavne nabave koji se provode na temelju ovoga Pravilnika na
odgovarajući način primjenjuju se odredbe članaka 75. do 83. Zakona kojima se uređuju
sprječavanje, prepoznavanje i uklanjanje sukoba interesa.
(2) Članovi stručnog povjerenstva, odnosno svi zaposlenici koji provode postupke
jednostavne nabave po ovome Pravilniku, moraju popuniti i potpisati izjavu o postojanju ili
nepostojanju sukoba interesa s gospodarskim subjektima u smislu članaka 76. i 77. Zakona
(3) U slučaju saznanja o postojanju sukoba interesa ravnatelj Naručitelj postupa sukladno
članku 81. Zakona.

(4) U pozivu za pojedini postupak jednostavne nabave Naručitelj je obvezan navesti popis
gospodarskih subjekata s kojima je predstavnik Naručitelja iz članka 76. stavka 2. Zakona u
sukobu interesa ili navesti da takvi subjekti ne postoje.

Načela javne nabave i njihova primjena

Članak 4.
(1) Naručitelj je u provedbi postupaka jednostavne nabave obvezan poštivati načela javne
nabave iz članka 4. Zakona, a osobito načela tržišnog natjecanja, jednakog tretmana, zabrane
diskriminacije, transparentnosti i razmjernosti.

(2) Načelo tržišnog natjecanja primjenjuje se na način da Naručitelj, kad god je to moguće
i razumno s obzirom na predmet nabave, osigurava sudjelovanje većeg broja gospodarskih
subjekata, osobito:

– upućivanjem poziva za dostavu ponuda većem broju gospodarskih subjekata,
– javnom objavom postupka jednostavne nabave kada je to propisano ovim
Pravilnikom,
– izbjegavanjem neopravdanih tehničkih specifikacija ili uvjeta koji bi mogli
neopravdano ograničiti tržišno natjecanje.

(3) Načelo jednakog tretmana i zabrane diskriminacije primjenjuje se na način da
Naručitelj svim gospodarskim subjektima osigurava jednake uvjete sudjelovanja u postupku
jednostavne nabave, osobito:

– dostavljanjem istih informacija svim zainteresiranim gospodarskim subjektima, –
objavom pojašnjenja i dopuna dokumentacije o nabavi na način koji osigurava da su
dostupne svim gospodarskim subjektima pod jednakim uvjetima,
– izbjegavanjem tehničkih specifikacija ili uvjeta koji neopravdano pogoduju
određenom gospodarskom subjektu.

(4) Načelo transparentnosti primjenjuje se osiguravanjem jasnoće i dostupnosti
informacija o postupku jednostavne nabave, osobito kroz:

– jasno i nedvojbeno definiranje predmeta nabave i uvjeta postupka u pozivu za
dostavu ponuda,
– pravodobno davanje pojašnjenja ili dopuna dokumentacije o nabavi,
– dokumentiranje svih radnji u postupku jednostavne nabave,
– javnu objavu postupaka jednostavne nabave kada je to propisano ovim Pravilnikom.

(5) Ako Naručitelj tijekom postupka jednostavne nabave izmijeni ili dopuni uvjete
postupka ili dokumentaciju o nabavi na način koji može utjecati na pripremu ponuda, dužan je
– pravodobno obavijestiti sve gospodarske subjekte koji sudjeluju u postupku, – prema
potrebi produljiti rok za dostavu ponuda kako bi gospodarski subjekti imali dovoljno
vremena za pripremu ili prilagodbu ponuda.

(6) Načelo razmjernosti primjenjuje se na način da uvjeti sposobnosti gospodarskih
subjekata, tehničke specifikacije, rokovi i drugi zahtjevi budu razmjerni predmetu nabave,
njegovoj procijenjenoj vrijednosti i složenosti, te da ne predstavljaju neopravdanu prepreku
tržišnom natjecanju.

(7) Naručitelj je obvezan planirati i provoditi nabavu na način kojim se sprječava
neopravdano dijeljenje predmeta nabave s ciljem izbjegavanja primjene Zakona ili odredbi
ovoga Pravilnika.

(8) Sve radnje u postupku jednostavne nabave moraju biti primjereno dokumentirane,
uključujući osobito: poziv za dostavu ponuda, zaprimljene ponude, pojašnjenja i dopune
dokumentacije, zapisnik o pregledu i ocjeni ponuda te odluka o odabiru ili poništenju
postupka.

(9) Osobe koje sudjeluju u pripremi i provedbi postupaka jednostavne nabave dužne su
postupati zakonito, nepristrano i profesionalno te su odgovorne za zakonito, transparentno i
učinkovito provođenje postupaka u skladu sa Zakonom i ovim Pravilnikom. 

Razgraničenje postupaka prema vrijednosti

Članak 5.
Postupci jednostavne nabave i njihova provedba razlikuju se s obzirom na procijenjenu
vrijednost jednostavne nabave kako slijedi:

  1. postupci procijenjene vrijednosti manje od 5.000,00 eura, postupci izravnog
ugovaranja,

  2. postupci procijenjene vrijednosti jednake ili veće od 5.000,00 eura, a manje ili
jednake 15.000,00 eura, postupci nabave s pozivom odabranim gospodarskim
subjektima,

  3. postupci procijenjene vrijednosti veće od 15.000,00 eura, a manje ili jednake
25.000,00 eura za robe i usluge, odnosno manje ili jednake 45.000,00 eura za radove,
provode se slanjem poziva na dostavu ponuda odabranim gospodarskim subjektima
putem modula jednostavne nabave u EOJN RH,

  4. postupci procijenjene vrijednosti veće od 25.000,00 eura do manje od 50.000,00
eura za robe i usluge, odnosno veće od 45.000,00 eura do manje od 100.000,00 eura
za radove, provode se obveznom javnom objavom poziva na dostavu ponuda unutar
modula jednostavne nabave u EOJN RH.

II. POSTUPAK JEDNOSTAVNE NABAVE
Postupci procijenjene vrijednosti do 5.000,00 eura

Članak 6.
Za provedbu postupka jednostavne nabave procijenjene vrijednosti manje od 5.000,00 eura
bez PDV-a u pravilu je dovoljno pribaviti jednu ponudu temeljem koje će Naručitelj izdati
narudžbenicu, a nakon isporuke naručene robe ili usluge ispostaviti fakturu


Postupci procijenjene vrijednosti od 5.000,00 do 15.000,00 eura

Članak 7.
(1) Provedba postupka procijenjene vrijednosti jednake ili veće od 5.000,00 eura, a manje ili
jednake 15.000,00 eura Naručitelj započinje:

  1. slanjem poziva za dostavu ponude putem elektroničkih sredstava komunikacije
jednom ili više gospodarskih subjekata, za koje postoje saznanja da obavljaju djelatnost
vezanu za predmet nabave, na dokaziv način.
ili
  2. izravnom kupnjom u prodavaonicama i sl., a u skladu sa zakonskom i
podzakonskom regulativom i drugim aktima Naručitelja.
  
(2) Gospodarski subjekt podnosi svoju ponudu elektroničkom poštom ili osobnom dostavom
na urudžbeni zapisnik.

(3) Otvaranje ponuda nije javno.

(4) Postupak jednostavne nabave iz ovoga članka Pravilnika završava:

  1. pisanom obaviješću o prihvatu ponude za predmete nabave do 15.000,00 eura
bez PDV nakon čega se stječu uvjeti za izdavanje narudžbenice odnosno potpisa
ugovora ili

  2. dostavom obavijesti o poništenju postupka ukoliko odabrani ponuditelj u
ostavljenom roku izjavi da odustaje od izvršenja nabave za koju mu je izdana
narudžbenica ili odbije potpisati ugovor.

(5) Ukoliko odabrani ponuditelj odustane od izvršenja ugovora i/ili okvirnog sporazuma ili
narudžbenice, Naručitelj je obvezan naplatiti jamstvo za ozbiljnost ponude, ako je isto
traženo Pozivom na dostavu ponude.

(6) Naručitelj smije izmijeniti ugovor o jednostavnoj nabavi, koji je sklopljen temeljem
postupka iz ovoga članka, tijekom njegova trajanja, bez provođenja novog postupka,
ukoliko vrijednost izmjena zajedno sa vrijednosti osnovnog ugovora ne prelazi 15.000,00
eura.

(7) Naručitelj može izmijeniti ugovor zbog produženja roka izvršenja ugovora te iz ostalih
opravdanih razloga.

(8) Naručitelj će za navedene izmjene sklopiti dodatak ugovoru.

Postupci procijenjene vrijednosti veće od 15.000,00 eura, a manje ili jednake 25.000,00 eura
za robe i usluge, odnosno manje ili jednake 45.000,00 eura za radove

Članak 8.
Postupak jednostavne nabave čija je procijenjena vrijednost veća od 15.000,00 i koja je
jednaka ili manja od 25.000,00 eura za robe i usluge, odnosno jednaka ili manja od 45.000,00
eura za radove, Naručitelj je obvezan provesti putem modula jednostavne nabave u EOJN RH:

  1. Jednostavna nabava – e-Dostava s pozivom odabranom ili odabranim
gospodarskim subjektima, s time da se poziv šalje na tri (3) ili više odabrana
gospodarska subjekta ili

  2. Jednostavna nabava – e-Dostava s javnom objavom poziva unutar modula
jednostavne nabave u sustavu EOJN RH.

Postupci procijenjene vrijednosti veće od 25.000,00 eura i manje od 50.000,00 eura za robe i
usluge, odnosno veće od 45.000,00 eura i manje od 100.000,00 eura za radove

Članak 9.
(1) Za nabavu robe i usluga čija je procijenjena vrijednost veća od 25.000,00 eura, te za
nabavu radova čija je procijenjena vrijednost veća od 45.000,00 eura, Naručitelj je obvezan
sukladno Zakonu provesti postupak jednostavne nabave putem javne objave u modulu
jednostavne nabave EOJN RH. Istovremeno Naručitelj može uputiti dodatni poziv pojedinom
gospodarskom subjektu za sudjelovanje u postupku.

(2) Iznimno od stavka 1. ovoga članka, Naručitelj nije obvezan provesti postupak
jednostavne nabave putem javne objave u modulu jednostavne nabave, već poziv za dostavu
ponuda upućuje izravno odabranim gospodarskim subjektima kroz EOJN RH u sljedećim
slučajevima:

  a) ako nije podnesena nijedna ponuda ili nijedna valjana ponuda u prethodno
provedenom postupku jednostavne nabave uz javnu objavu, pod uvjetom da početni ugovorni
uvjeti nisu bitno izmijenjeni,

  b) ako zbog objektivnih razloga predmet nabave može izvršiti, isporučiti ili pružiti samo
određeni gospodarski subjekt, i to:

  1. ako je predmet nabave stvaranje ili stjecanje jedinstvenog umjetničkog djela ili
umjetničke izvedbe,

  2. ako iz tehničkih razloga predmet nabave može isporučiti samo određeni
gospodarski subjekt, ili

  3. ako je to nužno radi zaštite isključivih prava, uključujući prava intelektualnog
vlasništva,

c) ako postoji iznimna žurnost uzrokovana događajima koje Naručitelj nije mogao
predvidjeti niti na njih utjecati.

(3) Razlozi za primjenu iznimke iz stavka 2. ovoga članka navode se i obrazlažu u objavi u
modulu jednostavne nabave EOJN RH.

(4) Kriterij za odabir ponude može biti najniža cijena ili ekonomski najpovoljnija ponuda.
(5) Na kriterije za odabir gospodarskog subjekta i kriterije odabira ekonomski najpovoljnije
ponude odgovarajuće se primjenjuju odredbe Zakona.

III. STRUČNO POVJERENSTVO

Članak 10.
(1) Postupak jednostavne nabave iz članaka 8. i 9. ovoga Pravilnika priprema i provodi
stručno povjerenstvo koje odlukom imenuje odgovorna osoba Naručitelja.

(2) Stručno povjerenstvo čine najmanje dva člana.

(3) Članovi stručnog povjerenstva te druge osobe koje imaju utjecaj na odlučivanje u vezi s
pojedinim predmetom nabave i/ili sudjeluju u pojedinim radnjama u postupku odgovorni
su za zakonito i stručno provođenje postupaka jednostavne nabave sukladno člancima 3. i
4. ovoga Pravilnika.

IV. DOKUMENTACIJA O NABAVI
Sadržaj poziva za dostavu ponuda

Članak 11.
(1) Postupak jednostavne nabave započinje danom slanja poziva za dostavu ponuda
jednom ili više gospodarskih subjekata na dokaziv način, odnosno za postupke iz članka 8. i
9. ovoga Pravilnika objavom u modulu jednostavne nabave EOJN RH.

(2) Poziv za dostavu ponuda mora biti jasan, razumljiv i nedvojben te izrađen na način da
sadrži sve potrebne podatke koji ponuditelju omogućavaju izradu i dostavu ponude.

(3) Naručitelj će u pravilu svim pozvanim gospodarskim subjektima uz poziv na dostavu
ponuda dostaviti obrazac ponudbenog lista i troškovnika.

(4) Ovisno o složenosti predmeta nabave, poziv za dostavu ponuda može sadržavati
zahtjeve i uvjete vezane za predmet nabave, kao i odgovarajuću primjenu odredaba Zakona u
odnosu na kriterije koji će se primjenjivati za kvalitativni odabir gospodarskog subjekta
(osnove za isključenje ponuditelja i navod o dokumentima kojima se dokazuje nepostojanje
istih, minimalne uvjete profesionalne, ekonomske i financijske, tehničke i stručne sposobnosti
gospodarskih subjekata, te navod o dokumentima kojima se dokazuje tražena sposobnost),
kriterije za odabir ponude (omjer cijene i ostalih kriterija te način dokazivanja tih kriterija),
bitne i posebne uvjete za izvršenje ugovora, uvjete i zahtjeve koji moraju biti ispunjeni
sukladno posebnim propisima ili stručnim pravilima, vrste jamstva, sredstva i uvjete jamstva,
prijedlog ugovora o jednostavnoj nabavi te druge potrebne podatke, dokumente i informacije
koje je gospodarski subjekt dužan dostaviti u ponudi (fotografije, prospekti, izjave, potvrde,
dozvole i slično).

(5) Naručitelj može prilagođavati Poziv za dostavu ponuda pojedinom postupku nabave te
ga nadopuniti projektnim zadacima, nacrtima, projektnom dokumentacijom, crtežima,
modelima, uzorcima i slično, u cilju točnijeg određivanja predmeta nabave i zaprimanja što
kvalitetnijih ponuda.


V. ROKOVI ZA DOSTAVU PONUDA

Članak 12.
1. Prilikom određivanja rokova za dostavu ponuda Naručitelj će uzeti u obzir složenost
predmeta nabave i vrijeme potrebno za izradu ponude.

2. Rokovi za dostavu ponude određuju se na način da se utvrdi točan datum i vrijeme do
kojega gospodarski subjekti mogu pravodobno dostaviti svoju ponudu.

3. U postupcima procijenjene vrijednosti do 5.000,00 eura i postupcima procijenjene
vrijednosti od 5.000,00 do 15.000,00 eura iz članaka 6. i 7. ovoga Pravilnika rok za
dostavu ponuda iznosi najmanje tri (3) dana.

4. U postupku jednostavne nabave iz članka 8. ovoga Pravilnika, čija je procijenjena
vrijednost veća od 15.000,00 eura, rok za dostavu ponuda iznosi najmanje pet (5)
dana.

5. Za nabavu robe i usluga čija je procijenjena vrijednost veća od 25.000,00 eura te za
nabavu radova čija je procijenjena vrijednost veća od 45.000,00 eura, iz članka 9.
ovoga Pravilnika, rok za dostavu ponude iznosi najmanje sedam (7) dana.

6. Ako postoji iznimna žurnost uzrokovana događajima koje Naručitelj nije mogao
predvidjeti niti na njih utjecati, rokovi navedeni u stavcima 3., 4. i 5. ovoga članka se
mogu skratiti.

7. Tijekom roka za dostavu ponuda Naručitelj može izmijeniti ili dopuniti poziv i/ili
dokumentaciju o nabavi. U slučaju značajne izmjene poziva i/ili dokumentacije o
nabavi, rok za dostavu ponuda će se primjereno produžiti.

8. Za postupke koji se provode putem sustava EOJN RH (članci 8. i 9. ovoga Pravilnika),
gospodarski subjekti mogu zatražiti dodatne informacije i objašnjenja isključivo putem
sustava EOJN RH, najkasnije tri (3) dana prije dana u kojem istječe rok za dostavu
ponuda. Za postupke izvan sustava EOJN RH (članak 7.), upiti se dostavljaju
elektroničkom poštom najkasnije dva (2) dana prije isteka roka.

9. Naručitelj je obvezan odgovore, dodatne informacije i objašnjenja staviti na
raspolaganje na isti način na koji je dostavio ili objavio izvorni poziv za dostavu
ponuda, u primjerenom roku, te u slučaju značajnih pojašnjenja ili izmjena primjereno
produljiti rok za dostavu ponuda.

VI. PONUDA

Članak 13.
(1) Ponuda je pisana izjava volje ponuditelja da isporuči robu, pruži uslugu ili izvede radove u
skladu s uvjetima i zahtjevima navedenima u pozivu za dostavu ponuda i dokumentaciji o
nabavi.
(2) Sadržaj ponude i način izrade ponude propisuje se pozivom za dostavu ponuda i/ili
dokumentacijom o nabavi.
3) Pri izradi ponude ponuditelj se mora pridržavati zahtjeva i uvjeta iz poziva za dostavu
ponuda i dokumentacije o nabavi. Ponuditelj ne smije mijenjati ni nadopunjavati tekst
poziva za dostavu ponuda i dokumentacije o nabavi.

(4) U roku za dostavu ponude ponuditelj može izmijeniti svoju ponudu, nadopuniti je ili od
nje odustati.

(5) Na zahtjev Naručitelja ponuditelj može produljiti rok valjanosti svoje ponude.

(6) Ponuda se izrađuje u pisanom obliku na hrvatskom jeziku i latiničnom pismu, a dostavlja
se u roku i na način propisan u pozivu za dostavu ponuda.

(7) Ispravci u ponudi, kada je to primjenjivo, moraju biti izrađeni na način da su vidljivi (npr.
nije dopustivo brisanje, premazivanje ili uklanjanje slova ili otisaka). Ispravci moraju, uz
navod datuma ispravka, biti potvrđeni potpisom ponuditelja.

(8) U postupcima jednostavne nabave iz članaka 8. i 9. ovoga Pravilnika, koji se provode
putem modula jednostavne nabave u EOJN RH, ponude se podnose isključivo
elektronički, putem sustava EOJN RH, do naznačenog roka za dostavu.

(9) Ponuda dostavljena elektroničkim sredstvima komunikacije putem EOJN RH smatra se
autentičnom i obvezuje ponuditelja u roku valjanosti ponude. Naručitelj može u pozivu za
dostavu ponuda odrediti obvezu potpisivanja ponudbenog lista ili pojedinih dokumenata
kvalificiranim elektroničkim potpisom, sukladno tehničkim i pravnim pravilima sustava
EOJN RH.

VII. ZAPRIMANJE, OTVARANJE, PREGLED I OCJENA
PONUDA 

Zaprimanje ponuda

Članak 14.
(1) Za postupke iz članaka 6. i 7. ovoga Pravilnika, ponude se mogu dostavljati
neposredno na adresu sjedišta Naručitelja na urudžbeni zapisnik, posredno putem ovlaštenog
pružatelja poštanskih usluga, preporučenom poštanskom pošiljkom na adresu Naručitelja ili
se mogu koristiti elektronička sredstva komunikacije.

(2) Za postupke iz članaka 8. i 9. ovoga Pravilnika, ponude se dostavljaju elektroničkim
sredstvima komunikacije putem modula jednostavne nabave EOJN RH.

(3) Postupak zaprimanja, otvaranja, pregleda, ocjene i odabira pravodobno dostavljenih
ponuda iz stavka 1. ovoga članka obavlja odgovorna osoba Naručitelja.

(4) Postupak zaprimanja, otvaranja, pregleda, ocjene i odabira pravodobno dostavljenih
ponuda iz stavka 2. ovoga članka obavlja stručno povjerenstvo za provedbu postupka nabave.

Otvaranje ponuda

Članak 15.
1) Ponude otvaraju članovi stručnoga povjerenstva za provedbu postupka jednostavne nabave.

(2) U postupcima jednostavne nabave iz članaka 8. i 9. ovoga Pravilnika, koji se provode
putem modula jednostavne nabave, otvaranje ponuda provodi se elektronički, automatskim
otključavanjem zaprimljenih ponuda u sustavu EOJN RH nakon isteka roka za dostavu ponuda.
(3) Otvaranje ponuda iz stavka 2. ovoga članka nije javno, a podaci o zaprimljenim
ponudama postaju dostupni sudionicima postupka isključivo u skladu s tehničkim i pravnim
pravilima rada sustava EOJN RH.

Pregled i ocjenjivanje ponuda

Članak 16.
Stručno povjerenstvo za provedbu postupka nabave pregledava i ocjenjuje ponude na
temelju uvjeta i zahtjeva iz poziva te daje prijedlog za odabir ekonomski najpovoljnije ponude
ili poništenje postupka odgovornoj osobi Naručitelja, o čemu sastavlja Zapisnik o pregledu i
ocjeni ponuda.

(2) U svrhu otklanjanja utvrđenih nedostataka iz ponuda na odgovarajući se način
primjenjuju instituti iz Zakona i drugih propisa iz područja javne nabave. U zahtjevu za
otklanjanje nedostataka Naručitelj je obvezan odrediti primjereni rok za postupanje
ponuditelja.

(3) Sva dokumentacija o postupanjima iz stavka 2. ovoga članka čini sastavni dio
Zapisnika o pregledu i ocjeni ponuda.

(4) U slučaju da Naručitelj utvrdi neotklonjiv nedostatak u ponudi, takva ponuda će se
odbiti bez potrebe za daljnjim pregledom i ocjenom te ponude, a sukladno razlozima iz članka 17. ovoga Pravilnika.


Članak 17.
(1) Naručitelj će na temelju rezultata pregleda i ocjene ponuda odbiti ponudu za koju utvrdi da
je nepravilna, neprikladna ili neprihvatljiva.

(2) Nepravilna ponuda je svaka ponuda:
a) koja je protivna propisima ili uvjetima iz poziva za dostavu ponuda,
b) koja ne odgovara tehničkim specifikacijama ili drugim zahtjevima Naručitelja
vezanim uz predmet nabave,
c) koja nije potpuna ili nije razumljiva, a nedostatak nije moguće otkloniti
pojašnjenjem ili upotpunjavanjem sukladno ovome Pravilniku,
d) čija je cijena neuobičajeno niska, a ponuditelj nije dostavio Naručitelju prihvatljivo
i dokazivo obrazloženje.

(3) Neprihvatljiva ponuda je svaka ponuda:
a) čija cijena prelazi procijenjenu vrijednost predmeta nabave, osim ako Naručitelj ima
osigurana dodatna proračunska sredstva,
b) čiji ponuditelj je u sukobu interesa sukladno odredbama ovoga Pravilnika i Zakona,
c) čiji ponuditelj nije dokazao ispunjavanje uvjeta sposobnosti, ako su takvi uvjeti bili
propisani pozivom za dostavu ponuda.

(4) Neprikladna ponuda je svaka ponuda koja nije relevantna za ugovor o jednostavnoj nabavi
jer bez značajnih izmjena ne može zadovoljiti potrebe i zahtjeve Naručitelja propisane
pozivom za dostavu ponuda.

(5) Naručitelj je u postupku jednostavne nabave obvezan odbiti ponudu ako utvrdi da je cijena
te ponude (bez PDV-a) jednaka ili veća od zakonski propisanih pragova za javnu nabavu
iz članka 12. stavka 1. Zakona (50.000,00 eura za robu i usluge, odnosno 100.000,00 eura
za radove).

Članak 18.
(1) Za odabir ponude dovoljna je jedna (1) zaprimljena ponuda koja udovoljava svim
propisanim uvjetima i zahtjevima iz poziva za dostavu ponuda Naručitelja.

(2) Kriterij za odabir ponude je ekonomski najpovoljnija ponuda, koja se može utvrditi na
temelju same cijene ili troška (najniža cijena), ili na temelju najboljeg omjera između cijene i
kvalitete.

(3) Ako se ekonomski najpovoljnija ponuda utvrđuje na temelju omjera između cijene i
kvalitete, Naručitelj može uzeti u obzir sljedeće podkriterije povezane s predmetom nabave:

• cijenu ili trošak,
• kvalitetu i tehničke prednosti,
• rok isporuke ili rok izvršenja,
• jamstveni rok i uvjete jamstva,
• trošak održavanja i operativni trošak,
• servisnu podršku i tehničku pomoć,
• ekološka svojstva i energetsku učinkovitost,
• druge objektivne kriterije povezane s predmetom nabave.

(4) Kada se koristi najbolji omjer između cijene i kvalitete, podkriteriji, njihov relativni
značaj (ponderi) i način bodovanja moraju biti unaprijed jasno određeni i navedeni u pozivu
za dostavu ponuda.

Članak 19.

(1) O postupku pregleda i ocjene ponuda sastavlja se Zapisnik o pregledu i ocjeni ponuda.

(2) Zapisnik iz stavka 1. ovoga članka sadrži najmanje:
• podatke o predmetu nabave i procijenjenoj vrijednosti,
• popis zaprimljenih ponuda prema redoslijedu zaprimanja,
• pregled ispunjavanja uvjeta iz poziva za dostavu ponuda,
• prikaz cijena i drugih elemenata ponuda,
• detaljne razloge eventualnog odbijanja pojedinih ponuda,
• obrazloženi prijedlog za donošenje odluke o odabiru ekonomski najpovoljnije ponude
ili odluke o poništenju postupka.

(3) Zapisnik potpisuju članovi stručnoga povjerenstva koji su proveli pregled i ocjenu ponuda.
(4) Zapisnik o pregledu i ocjeni ponuda čini sastavni dio dokumentacije postupka jednostavne
nabave i u postupcima iz članaka 8. i 9. ovoga Pravilnika prilaže se u modul jednostavne
nabave EOJN RH prilikom donošenja odgovarajuće obavijesti/odluke.


VIII. ODLUKA O ODABIRU ILI PONIŠTENJU POSTUPKA

Članak 20.
(1) Postupak jednostavne nabave iz članka 8. i 9. ovoga Pravilnika završava donošenjem
Odluke o odabiru najpovoljnije ponude ili Odluke o poništenju postupka jednostavne
nabave.

(2) Odluka o odabiru obavezno sadrži:
• podatke o Naručitelju
• podatke o odabranom ponuditelju, cijenu ili vrijednost odabrane ponude,
obrazloženje razloga odabira.

(3) Naručitelj može poništiti postupak jednostavne nabave prije isteka roka za dostavu ponuda
ili nakon isteka roka za dostavu ponuda u sljedećim slučajevima:
• ako postanu poznate okolnosti zbog kojih ne bi došlo do pokretanja postupka
jednostavne nabave, da su bile poznate prije
• ako postanu poznate okolnosti zbog kojih bi došlo do sadržajno bitno drukčijeg poziva
ili dokumentacije o nabavi, da su bile poznate prije
• ako je cijena najpovoljnije ponude jednaka ili veća od pragova za jednostavnu ili javnu
nabavu
• ako nije dobio unaprijed određen broj valjanih ponuda za sklapanje okvirnog
sporazuma
• ako nije pristigla nijedna ponuda
• ako nakon isključenja ponuditelja ili odbijanja ponuda ne preostane nijedna valjana
ponuda
• ako je cijena najpovoljnije ponude veća od procijenjene vrijednosti nabave, osim ako
Naručitelj ima ili će imati osigurana sredstva,
• ako je to nužno radi zaštite javnog interesa ili iz drugih opravdanih i dokumentiranih
razloga.

(4) Za postupke iz članaka 8. i 9. ovoga Pravilnika, Odluka o odabiru ili Odluka o poništenju s
priloženim Zapisnikom o pregledu i ocjeni ponuda dostavlja se svim sudionicima
isključivo elektroničkim putem kroz modul jednostavne nabave u EOJN RH. Za postupke
iz članka 6. i 7. ovoga Pravilnika, obavijest se dostavlja putem elektroničke pošte.
(5) Odluka o odabiru ili Odluka o poništenju postupka donosi se na temelju Zapisnika o
pregledu i ocjeni ponuda, koji čini njezin sastavni i obvezni dio u postupcima iz članaka 8.
i 9. ovoga Pravilnika.
(6) Odluka o odabiru ili poništenju donosi se u roku od 30 dana od isteka roka za dostavu
ponuda, osim ako je Naručitelj u dokumentaciji o nabavi odredio duži rok.

IX. ROK MIROVANJA I IZVRŠNOST ODLUKE

Članak 21.
(1) U postupcima jednostavne nabave iz članaka 8. i 9. ovoga Pravilnika, nakon dostave
Odluke o odabiru ponuditeljima kroz sustav EOJN RH, Naručitelj ne smije sklopiti ugovor
o jednostavnoj nabavi prije isteka roka za podnošenje prigovora propisanog odredbama
članka 28. ovoga Pravilnika.

(2) Rok iz stavka 1. ovoga članka predstavlja rok mirovanja.

(3) Ako u roku mirovanja nije podnesen prigovor, Odluka o odabiru postaje izvršna istekom
roka za podnošenje prigovora.

(4) Ako je prigovor podnesen u roku, Odluka o odabiru ne može se izvršiti niti se može
pristupiti sklapanju ugovora do donošenja odluke čelnika Naručitelja o podnesenom
prigovoru.

(5) U postupcima jednostavne nabave iz članaka 6. i 7. ovoga Pravilnika, Odluka o odabiru
(odnosno prihvaćanju ponude) može se izvršiti odmah nakon njezina donošenja
izdavanjem narudžbenice ili sklapanjem ugovora, budući da se u tim postupcima pravna
zaštita ne osigurava putem prigovora.

(6) Rok mirovanja ne primjenjuje se u postupcima jednostavne nabave iz članaka 8. i 9. ovoga
Pravilnika ako je u postupku sudjelovao (odnosno ostao) samo jedan ponuditelj čija je
ponuda odabrana. U tom slučaju Odluka o odabiru može se izvršiti odmah nakon njezina
donošenja.

X. UGOVARANJE I REALIZACIJA

Sklapanje ugovora, okvirnog sporazuma ili narudžbenice

Članak 22.
(1) U postupcima jednostavne nabave procijenjene vrijednosti manje ili jednake 15.000,00
eura (članci 6. i 7. ovoga Pravilnika), Naručitelj slobodno bira hoće li s odabranim
ponuditeljem sklopiti ugovor o jednostavnoj nabavi ili će izdati narudžbenicu.

(2) U postupcima jednostavne nabave procijenjene vrijednosti veće od 15.000,00 eura (članci
8. i 9. ovoga Pravilnika), Naručitelj je obvezan s odabranim ponuditeljem sklopiti ugovor
o jednostavnoj nabavi ili okvirni sporazum elektroničkim putem kroz sustav EOJN RH uz
obveznu upotrebu kvalificiranog elektroničkog potpisa.

Članak 23.
(1) Okvirni sporazum može se sklopiti u svim postupcima jednostavne nabave. Okvirni
sporazum ne smije se sklopiti na rok dulji od dvije godine. Okvirni sporazum može se
izvršavati izdavanjem narudžbenice i/ili sklapanjem ugovora o nabavi.
(2) Ugovor o nabavi mora se sklopiti, a narudžbenica se mora izdati prije isteka roka na
koji je sklopljen okvirni sporazum, ali trajanje pojedinog ugovora i/ili narudžbenice ne smije
biti dulje od tri mjeseca od isteka roka na koji je okvirni sporazum sklopljen.

(3) Ukupna plaćanja bez PDV-a tijekom izvršenja okvirnog sporazuma po svim
ugovorima i/ili narudžbenicama ne smiju biti jednaka ili veća od vrijednosti pragova za
provedbu postupka jednostavne nabave temeljem kojeg je okvirni sporazum sklopljen, kao ni
jednaka ili veća od vrijednosti pragova za primjenu Zakona.
(4) Na sve ostalo što nije regulirano ovim Pravilnikom na odgovarajući se način
primjenjuju odredbe Zakona i drugih propisa koji se odnose na okvirni sporazum.

Članak 24.
(1) Ugovor o jednostavnoj nabavi, okvirni sporazum ili narudžbenica moraju biti
sklopljeni i izvršavati se u skladu s uvjetima po kojima je proveden postupak i odabranom
ponudom.

(2) Ugovorne strane sklapaju ugovor o jednostavnoj nabavi ili okvirni sporazum u
pisanom (odnosno elektroničkom) obliku najkasnije u roku od 30 dana od izvršnosti Odluke o
odabiru.

(3) Naručitelj može u pozivu za dostavu ponuda odrediti dulji rok za potpisivanje, koji u
tom slučaju ne može biti dulji od 90 dana od završetka postupka.

(4) Pisani odnosno kvalificirani elektronički oblik važi i za sve kasnije izmjene i/ili
dopune ugovora o nabavi ili okvirnog sporazuma.

Izmjene ugovora

Članak 25.
(1) Naručitelj smije izmijeniti ugovor o jednostavnoj nabavi tijekom njegova trajanja bez
provođenja novog postupka ukoliko vrijednost izmjena zajedno s vrijednošću osnovnog
ugovora ne prelazi pragove iz članka 5. ovoga Pravilnika.

(2) Izmjene ugovora osobito su dopuštene ako se odnose na:
• manje tehničke prilagodbe koje ne mijenjaju prirodu predmeta nabave,
• produljenje rokova izvršenja ugovora zbog objektivnih okolnosti koje Naručitelj nije
mogao predvidjeti,
• promjene koje su nužne radi urednog izvršenja ugovora, ako ne mijenjaju bitne
elemente ugovora.

(3) Izmjene ugovora ne smiju imati za posljedicu:
• promjenu predmeta nabave,
• promjenu kriterija na temelju kojih je ponuda odabrana,
• značajno povećanje vrijednosti ugovora koje bi utjecalo na izbor postupka nabave.
(4) Svaka izmjena ugovora mora biti pisano obrazložena i dokumentirana u dokumentaciji
postupka.

(5) Naručitelj će za izmjene iz ovoga članka sklopiti dodatak ugovoru (aneks), koji se za
postupke iznad 15.000,00 eura obvezno potpisuje kvalificiranim elektroničkim potpisom
kroz sustav EOJN RH.

Raskid ugovora

Članak 26.
(1) Naručitelj je obvezan raskinuti ugovor o nabavi ili okvirni sporazum tijekom njegova
trajanja ako je ugovor ili okvirni sporazum značajno izmijenjen, što bi zahtijevalo novi
postupak nabave.

(2) Na raskid ugovora o nabavi ili okvirnog sporazuma tijekom njegova trajanja
primjenjuju se i odredbe zakona kojim se uređuju obvezni odnosi.

XI. PROJEKTNI NATJEČAJ

Članak 27.
Projektni natječaj je posebni režim nabave na čiju provedbu se na odgovarajući način
primjenjuju odredbe Zakona koje se odnose na projektni natječaj, kao i odredbe ovoga
Pravilnika koje se odnose na postupke jednostavne nabave i pragove.

XII. PRAVNA ZAŠTITA

Pravna zaštita – prigovor

Članak 28.
(1) Gospodarski subjekt koji ima ili je imao interes za dodjelu ugovora u postupcima
jednostavne nabave iz članaka 8. i 9. ovoga Pravilnika (čija je procijenjena vrijednost veća
od 15.000,00 eura), može podnijeti prigovor na radnje u postupku jednostavne nabave, a
osobito na:
• sadržaj poziva na dostavu ponuda odnosno dokumentacije o nabavi,
• postupak pregleda i ocjene ponuda,
• Odluku o odabiru ponude ili Odluku o poništenju postupka jednostavne nabave.

(2) Prigovor mora sadrži najmanje:
• podatke o podnositelju prigovora (naziv ili osobno ime, OIB ili odgovarajući
identifikacijski broj, adresa sjedišta ili prebivališta, adresa elektroničke pošte),
• oznaku postupka jednostavne nabave i predmeta nabave,
• radnju Naručitelja na koju se prigovor odnosi,
• jasno navedene razloge prigovora, obrazloženje i dokaze na kojima se prigovor temelji,
• prijedlog načina otklanjanja navodne nepravilnosti,
• potpis podnositelja prigovora (odnosno napredni/kvalificirani elektronički potpis ako
se šalje kroz sustav).

(3) Prigovor se podnosi Naručitelju elektroničkim putem u sljedećim rokovima:
a) u roku od 5 (pet) dana od dana dostave Odluke o odabiru ili Odluke o
poništenju postupka kroz EOJN RH, kada se prigovor odnosi na te odluke odnosno na
postupak pregleda i ocjene ponuda,
b) najkasnije do isteka roka za dostavu ponuda, kada se prigovor odnosi na
sadržaj poziva odnosno dokumentacije o nabavi.

(4) U postupcima jednostavne nabave iz članaka 6. i 7. ovoga Pravilnika (čija je procijenjena
vrijednost manja ili jednaka 15.000,00 eura), prigovor nije dopušten.

Postupak odlučivanja o prigovoru

Članak 29.
(1) Odgovorna osoba Naručitelja (ravnatelj) odlučuje o podnesenom prigovoru.
(2) Povodom prigovora odgovorna osoba Naručitelja može donijeti odluku kojom se prigovor:
odbacuje kao nepravodoban, nedopušten ili podnesen od neovlaštene osobe, odbija kao
neosnovan, prihvaća kao osnovan te nalaže otklanjanje utvrđenih nepravilnosti ili
poništava postupak jednostavne nabave u cijelosti ili u dijelu.

(3) Odgovorna osoba Naručitelja dužna je o prigovoru odlučiti u roku od 5 (pet) dana od dana
primitka prigovora. Odluka o prigovoru dostavlja se podnositelju prigovora elektroničkim
sredstvima komunikacije, u pravilu putem modula jednostavne nabave EOJN RH.

XIII. PLAN NABAVE, REGISTAR UGOVORA, EVIDENCIJA
PONUDITELJA I ČUVANJE DOKUMENTACIJE

Plan nabave

Članak 30.
(1) Naručitelj donosi Plan nabave i izmjene plana za kalendarsku godinu za predmete
nabave čija je procijenjena vrijednost jednaka ili veća od 5.000,00 eura bez PDV-a.

(2) Na planiranje nabave i vođenje registra ugovora i okvirnih sporazuma na odgovarajući
se način primjenjuju odredbe Zakona.

(3) Naručitelj je dužan provjeriti svaki predmet nabave kako bi se spriječilo izbjegavanje
primjene Zakona ili izbjegavanje primjene ovoga Pravilnika
Registar ugovora

Članak 31.
(1) Naručitelj je dužan ažurno voditi evidenciju provedenih nabava, sklopljenih ugovora
i/ili okvirnog sporazuma i izdanih narudžbenica te izvršenja svakog pojedinačnog ugovora ili
okvirnog sporazuma ili narudžbenice.

(2) Naručitelj je dužan u registru ugovora i okvirnih sporazuma unutar sustava EOJN RH
objaviti i ažurirati sve sklopljene ugovore, okvirne sporazume i narudžbenice čija je
procijenjena vrijednost jednaka ili veća od 5.000,00 eura bez PDV-a.

(3) U registru ugovora i okvirnih sporazuma navode se svi predmeti nabave čija je
procijenjena vrijednost jednaka ili veća od 5.000,00 eura bez PDV-a te za sve predmete za
čiju nabavu je Naručitelj sklopio ugovore i okvirne sporazume temeljem izuzeća od primjene
Zakona propisanih člancima 33. i 34. Zakona, s obrazloženjem razloga za izuzeće.

Evidencija o ponuditeljima

Članak 32.
(1) Naručitelj vodi internu evidenciju o gospodarskim subjektima koji su sudjelovali u
postupcima jednostavne nabave, koja sadrži osobito:
– naziv i OIB gospodarskog subjekta,
– postupke jednostavne nabave u kojima je gospodarski subjekt sudjelovao,
– podatke o izvršenju ugovornih obveza, uključujući eventualno utvrđena odstupanja.

(2) Evidencija iz stavka 1. ovoga članka služi Naručitelju u svrhu kvalitetnije pripreme
budućih postupaka jednostavne nabave, osobito u dijelu istraživanja tržišta i odabira
gospodarskih subjekata kojima će se uputiti poziv za dostavu ponuda.

Čuvanje dokumentacije

Članak 33.
Naručitelj je obvezan čuvati dokumentaciju o svakom provedenom postupku jednostavne
nabave 11 godina od završetka postupka jednostavne nabave.

XIV. PRIJELAZNE I ZAVRŠNE ODREDBE

Članak 34.
Stupanjem na snagu ovoga Pravilnika prestaje važiti Pravilnik o provedbi postupaka
nabave jednostavne vrijednosti URBROJ: 241/17 od 29. prosinca 2017.

Članak 35.
Ovaj pravilnik stupa na snagu ____________. godine.
Ovaj Pravilnik objavljuje se na oglasnoj ploči i mrežnoj stranici Naručitelja.
KLASA: _________________________
URBROJ: _______________________
Metković, ___. ___________ 2026. 

[bookmark: _GoBack]Vesna Vidović

17

